पीएम मोदी ने VVIP हेलीकॉप्‍टर घोटाले की चार्जशीट में दर्ज 'AP' और 'FAM' को लेकर कांग्रेस पर साधा निशाना  
'करप्शन और कांग्रेस का साथ अटूट है'
'कांग्रेस ने पाक को खुश करने का भी अभियान छेड़ रखा है'
'आपका वोट महा मिलावटी लोगों को करारा जवाब होगा'
अगस्ता वेस्टलैंड हैलीकॉप्टर मामले में दायर आरोप पत्र में आये नाम 'एपी' और 'फैम' प्रधानमंत्री नरेंद्र मोदी ने कांग्रेस पर तीखा प्रहार किया. देहरादून में रैली को संबोधित करते हुए पीएम मोदी ने कहा कि बोफोर्स तोपें, हेलीकॉप्टर या हथियारों से संबंधित ऐसा सौदा खोजना मुश्किल है जिसमें इस पार्टी द्वारा कमीशन लेने की खबरें न आती हों. उत्तराखंड की पांचों सीटों पर पहले चरण में 11 अप्रैल को हो रहे चुनाव में भाजपा प्रत्याशियों के समर्थन में एक जनसभा को संबोधित करते हुए प्रधानमंत्री मोदी ने कहा कि कथित हेलीकॉप्टर घोटाले में दुबई से गिरफ्तार दलालों से पूछताछ में उन्होंने 'एपी' और 'फैम' का नाम लिया है. उन्होंने कहा, ''इटली के मिशेल मामा और दूसरे दलालों से एजेंसियों ने कई हफ्ते पूछताछ की है जिसके आधार पर अदालत में आरोप पत्र दायर किया गया है. इन दलालों ने जिन लोगों को घूस देने की बात कही है उनमें से एक 'एपी' है और दूसरा 'फैम'. इसी में कहा गया है कि एपी का मतलब है अहमद पटेल और फैम का मतलब है फैमिली.'' मोदी ने जनता से सवालिया लहजे में कहा कि सबको पता है कि अहमद पटेल कौन हैं और किस फैमिली के निकट हैं और हेलीकॉप्टर की दलाली किसने खाई.
इससे पहले देहरादून रैली में अपने संबोधन की शुरुआत करते हुए पीएम मोदी ने कहा, 'देवभूमि में बसे देवी देवताओं को नमन करते हुए, उत्तराखंड के आप सभी साथियों का आपके समर्थन और सहयोग के लिए मैं आभार व्यक्त करता हूं. बाबा केदार के आशीर्वाद से और आपकी सहभागिता से ही बीते 5 वर्ष में देश को विकास के पथ पर आगे बढ़ाने में आपका ये प्रधानसेवक सफल हो पाया है. ये आपका ही आशीर्वाद था कि हम सामान्य वर्ग के गरीबों को 10 प्रतिशत का आरक्षण देने में हम सफल हो पाए. वरना कांग्रेस तो अपने ढकोसला पत्रों से इसको बाहर निकालने की हिम्मत ही नहीं कर पाई. मेरे साथ आप हमेशा से चट्टान की तरह खड़े रहे, इसलिए 40 वर्ष से लटका वन रैंक वन पेंशन का मुद्दा हल कर पाया. वरना जिनकी नीयत सिर्फ वोट बटोरने की रही, उन्होंने तो इसको लटकाने और भटकाने में कोई कसर नहीं छोड़ी थी.'
PM मोदी बोले- देश में 5 साल से धमाके रुक गए, आतंकियों को पता है मोदी पाताल में घुसकर मारेगा
कांग्रेस पर निशाना साधते हुए प्रधानमंत्री ने कहा, 'करप्शन और कांग्रेस का साथ अटूट है. कांग्रेस के राज की पहचान है कि उसमें भ्रष्टाचार एक्सीलेटर पर रहता है और विकास वेंटीलेटर पर. कांग्रेस सरकारों में एक होड़ सी मची रहती है कि कौन कितना ज्यादा भ्रष्टाचार करे. 2G हो, कोयला हो, कॉमनवेल्थ हो, कर्जमाफी घोटाला हो, जमीन, पाताल, आकाश, जल, थल, नभ... देश का ऐसा कोई संसाधन नहीं जो इनकी लूट से बच पाया हो. इसमें भी नामदार परिवार का नाम सबसे ऊपर रहा है. आपने हाल ही में मीडिया में देखा होगा कि बड़े-बड़े फार्म हाउस से भी कैसे घोटाले किए गए. इन्होंने देश की सेना को नहीं छोड़ा, हमारे सैनिकों को नहीं छोड़ा. बोफोर्स तोप या फिर हेलिकॉप्टर, हथियार का ऐसा सौदा खोजना मुश्किल हो जाता है जिसमें कांग्रेस द्वारा कमीशन की खबरें न आती हों.'
अगस्ता वेस्टलैंड हेलीकॉप्टर सौदा : ईडी की चार्जशीट में अहमद पटेल और किसी 'श्रीमती गांधी' का नाम
पीएम ने आगे कहा, 'एक जमाना था जिस परिवार की एयरपोर्ट तक पर तलाशी की हिम्मत कोई नहीं कर सकता था वो आज बेल पर बाहर है. जो परिवार खुद को भारत का भाग्यविधाता समझता था, वो जेल जाने से बचने के लिए सारी तिकड़में लगा रहा है. करप्शन के साथ-साथ कांग्रेस ने देशद्रोहियों और पाकिस्तान को खुश करने का भी अभियान छेड़ रखा है. अगर आप उनके ढकोसला पत्र को पढ़ेंगे, तो पता चलेगा कि कांग्रेस का हाथ किसके साथ है. कांग्रेस, जम्मू कश्मीर में आतंकियों और पत्थरबाज़ों का सामना कर रहे हमारे सेना और अर्धसैनिक बलों को दिया गया विशेष अधिकार हटाना चाहती है. जान दांव पर लगाने वाले हमारे सैनिक फर्ज़ी मुकदमों के कुचक्र में फंसे रहें, ये व्यवस्था करना चाहती है. पाकिस्तान से पैसा लेकर जो पत्थरबाज़ों को भड़काते हैं ऐसे लोगों से कांग्रेस बातचीत करना चाहती है. जो भारत के खिलाफ साजिश रचता है, टुकड़े-टुकड़े करने की बात करता है, ऐसे लोगों के लिए बने देशद्रोह को कानून को कांग्रेस हटाना चाहती है. कांग्रेस के ढकोसलापत्र से टुकड़े-टुकड़े गैंग खुश है, पाकिस्तान में बैठे कुछ लोग भी खुश हैं. वहीं जम्मू कश्मीर में इनके साथी, हर रोज़ कश्मीर को अलग करने की धमकी दे रहे हैं. वो कश्मीर का अलग प्रधानमंत्री चाहते हैं.'
अगस्ता-वेस्टलैंड : कथित बिचौलिए क्रिश्चेन मिशेल ने कहा- मैंने किसी का नाम नहीं लिया है
उन्‍होंने कहा, 'जबतक देश का बच्चा-बच्चा चौकीदार बना रहेगा, तब तक भारत की एक इंच ज़मीन पर भी आंच नहीं आएगी. मैं शहीद मोहन लाल रातूरी, शहीद वीरेंद्र सिंह राणा, शहीद मेजर चित्रेश बिष्ट, शहीद मेजर विभूति ढौंढियाल समेत देश के हर शहीद परिवार को विश्वास दिलाता हूं कि टुकड़े-टुकड़े गैंग की इस साजिश के सामने ये चौकीदार दीवार बनकर खड़ा है. कांग्रेस देश की सुरक्षा पर ही नहीं हमारे गरीबों और मध्यम वर्ग पर प्रहार करने के सपने भी पाल रही है. एक दो दिन पहले ही नामदारों के गुरु, इनके मार्गदर्शक ने गलती से अपनी साजिश टीवी के कैमरे के सामने बता दी है. उन्होंने कहा मिडिल क्लास स्वार्थी है, लालची है.'
आज करीब 50 करोड़ गरीबों को आयुष्मान भारत योजना के तहत मुफ्त इलाज की सुविधा मिल रही है, तो उसके पीछे हमारा ईमानदार करदाता ही है. देश के करीब 12 करोड़ किसान परिवारों को हर वर्ष 75 हज़ार करोड़ रुपए बैंक खाते में पहुंचने शुरू हो गए हैं, तो वो भी हुआ है ईमानदार करदाताओं के कारण. 7 करोड़ से अधिक गरीब बहनों को मुफ्त एलपीजी सिलेंडर मिला है तो ईमानदार करदाताओं के कारण. डेढ़ करोड़ से अधिक परिवारों को अपना पक्का घर, 10 करोड़ से अधिक परिवारों को शौचालय मिला है, ईमानदार करदाताओं के कारण. करोड़ों गरीब परिवारों को सस्ता राशन मिल पाता है तो, इन्हीं ईमानदार करदाताओं के कारण. चारधाम को जोड़ने वाली ऑल वेदर रोड हो, बाबा केदार के पावन पवित्र धाम का पुनर्निमाण हो, ऋषिकेश कर्णप्रयाग रेल लाइन का निर्माण हो, ऐसे हर काम हो रहे हैं ईमानदार करदाताओं के कारण.'
'आपका ये चौकीदार, भाजपा और एनडीए की सरकार एक-एक ईमानदार करदाता की आभारी है. इसलिए हमने 5 लाख रुपए तक की टैक्सेबल इनकम को ज़ीरो कर दिया है. अगर ज़रा सी भी चूक हुई तो ये छूट तो जाएगी ही और आप पर बोझ पड़ना भी तय है. भारतीय जनता पार्टी की और आपके इस सेवक की सोच बिल्कुल स्पष्ट है. कांग्रेस ने पहाड़ को पलायन से जोड़ा, हम पहाड़ को पर्यटन से जोड़ने का काम कर रहे हैं. पहाड़ का पानी और पहाड़ की जवानी, पहाड़ के भी काम आए, ये इस चौकीदार की, हम सब की प्रतिबद्धता है. आपका एक- एक वोट महा मिलावटी लोगों को करारा जवाब होगा. आपके विश्वास के कारण ईमानदार आज आश्वस्त है और भ्रष्टाचारी त्रस्त है.'